ศบค.พบผู้ติดเชื้อโควิด-19 เพิ่ม 1 ราย เป็นผู้เดินทางจากแอฟริกาใต้
ศบค.พบผู้ติดเชื้อโควิด-19 เพิ่ม 1 ราย เป็นผู้เดินทางจากแอฟริกาใต้
ศบค.พบผู้ติดเชื้อโควิด-19 เพิ่ม 1 ราย เป็นผู้เดินทางจากแอฟริกาใต้
21 มิ.ย. 2563

ศูนย์บริหารสถานการณ์โควิด-19 (ศบค.) เปิดเผยสถานการณ์การแพร่ระบาดของไวรัสโควิด-19 ในประเทศวันนี้(21มิ.ย.) ว่า พบผู้ป่วยยืนยันติดเชื้อรายใหม่ 1 ราย เป็นผู้ที่เดินทางมาจากต่างประเทศ และเข้าในสถานกักกันตัวของรัฐ (State Quarantine) โดยมาจากแอฟริกาใต้  ส่วนผู้ป่วยภายในประเทศไม่พบต่อเนื่อง
สำหรับผู้ป่วยยืนยันสะสมล่าสุดอยู่ที่ 3,148 ราย วันนี้จำนวนผู้ป่วยรักษาหายแล้วรวม 3,018 ราย และยังมีผู้ป่วยรักษาตัวอยู่ในโรงพยาบาล 72 ราย ขณะที่ไม่มีผู้เสียชีวิตเพิ่ม ทำให้ยอดผู้เสียชีวิตสะสมคงอยู่ที่ 58 ราย
ทั้งนี้ ผู้ป่วยรายใหม่ 1 ราย กลับจากแอฟริกาใต้ เป็นเด็กชายไทย อายุ 6 ปี อาชีพรับจ้างทั่วไป เดินทางพร้อมกับมารดา มาถึงไทย 15 มิ.ย.63 เข้าพักสถานที่เฝ้าระวังที่รัฐจัดให้  (State Quarantine) จ.ชลบุรี ตรวจหาเชื้อเมื่อ 19 มิ.ย.63 ผลตรวจพบเชื้อ แต่ไม่มีอาการ (ผลตรวจมารดาวันเดียวกันไม่พบเชื้อ)
จำนวนผู้ป่วยยืนยันจำแนกตามพื้นที่รักษา พบว่า กรุงเทพมหานคร และนนทบุรี 1,757 ราย, ภาคเหนือ 95 ราย, ภาคกลาง 441 ราย, ภาคตะวันออกเฉียงเหนือ 111 ราย, ภาคใต้ 744 ราย
ในวันนี้ มีเที่ยวบินนำคนไทยที่ตกค้างกลับไทยจาก 5 ประเทศ ได้แก่ บาห์เรน (บานามา) 199 คน ยูเครน (เคียฟ)  5 คน เนเธอร์แลนด์ (อัมสเตอร์ดัม) 65 คน สิงคโปร์ 163 คน และ จีน (คุนหมิง) 49 คน
ส่วนวันพรุ่งนี้ (22 มิ.ย.)มีเที่ยวบินนำคนไทยที่ตกค้างกลับไทยจาก 5 ประเทศ ได้แก่ สหรัฐ (ผ่านญี่ปุ่น) 79 คน รัสเซีย (มอสโก) 36 คน ออสเตรีย/ฮังการี 160 คน เนปาล (กาฐมาณฑุ) 10 คน และ สิงคโปร์ 156 คน
สำหรับสถานการณ์โรคติดเชื่อไวรัสโควิด-19 ทั่วโลก ณ วันที่ 21 มิ.ย.63 ยอดผู้ติดเชื้อรวม 8,915,863 ราย เพิ่มขึ้น 158,113 ราย รักษาหายแล้ว 4,738,606 ราย เสียชีวิต 466,727 ราย
อันดับประเทศที่มีผู้ติดเชื้อสูงสุด
สหรัฐอเมริกา จำนวน 2,330,578 ราย
บราซิล จำนวน 1,070,139 ราย
รัสเซีย จำนวน 576,952 ราย
อินเดีย จำนวน 411,727 ราย
สหราชอาณาจักร จำนวน 303,110 ราย
ส่วนประเทศไทย อยู่ในอันดับที่ 91 จำนวน 3,148 ราย